得山中道友書寄苗銭二員外
作者：李端
朝代：唐

paragraphs: 有謀皆轗軻，非病亦遲迴。
壯志年年減，馳暉日日催。
還山不及伴，到闕又無媒。
高臥成長策，微官稱下才。
詩人識何謝，居士別宗雷。
跡向塵中隱，書從谷口來。
藥欄遭鹿踐，澗戶被猿開。
野鶴巢雲竇，遊龜上水苔。
新歡追易失，故思渺難裁。
自有歸期在，勞君示劫灰。